เอสเอ็มอีพึ่งจำนำแก้เงินฝืด
&#8220;อีซี่มันนี่&#8221; เผยเจ้าของกิจการเอสเอ็มอีเงินขาดมือ แห่จำนำสินค้าแบรนด์เนม
18 ม.ค. 2559

“อีซี่มันนี่” เผยเจ้าของกิจการเอสเอ็มอีเงินขาดมือ แห่จำนำสินค้าแบรนด์เนม
นายสิทธิวิชญ์ ตั้งธนาเกียรติ กรรมการผู้จัดการบริษัทตั้งธนสิน หรือโรงรับจำนำ “อีซี่มันนี่” เปิดเผยว่า แม้เศรษฐกิจจะยังคงซบเซา แต่ธุรกิจรับจำนำยังมีอัตราการเติบโต มีลูกค้ามาใช้บริการอย่างสม่ำเสมอ โดยเฉพาะกลุ่มผู้ประกอบการเอสเอ็มอี พ่อค้าแม่ค้า ที่ต้องการเงินทุนไปหมุนเวียน โดยนำทรัพย์สินหมุนเวียนหลายชิ้นมาจำนำเพื่อนำเงินสดไปต่อยอดทางธุรกิจต่อ ในขณะเดียวกันหากภาวะเศรษฐกิจไม่ดี ธุรกิจรับจำนำจะไม่ขยายตัวมากนัก เพราะลูกค้าไม่มีทรัพย์สินใหม่ๆ มาจำนำ
นายสิทธิวิชญ์ กล่าวว่า สินทรัพย์ที่ลูกค้าเอามาจำนำจะเป็นทองคำประมาณ 90% แต่ขณะนี้ก็เริ่มที่จะเห็นว่ามีลูกค้านำสินค้าแบรนด์เนมมาจำนำมากขึ้น เช่น ชาร์แนล ปราดา กุชชี่ แอร์เมส หลุยส์ วิตตอง รุ่นใหม่ๆ รวมทั้งพวกแบรนด์จิวเวลรี่ นาฬิกาแบรนด์เนมชื่อดัง รวมถึงสินค้าประเภทไอที เช่น มือถือ โน้ตบุ๊ก กล้องดิจิทัล รุ่นใหม่ๆ ก็เริ่มเห็นมีลูกค้ามาจำนำแล้ว
“ในปี 2559 อีซีมันนี่ตั้งเป้าหมายการรับจำนำมีอัตราการเติบโต 10-20% โดยได้จัดเตรียมวงเงินเพื่อรองรับการจำนำประมาณ 2,000-3,000 ล้านบาท” นายสิทธิวิชญ์ กล่าว
สำหรับสถานการณ์การรับจำนำนั้นตั้งแต่เดือน ธ.ค.ถึงปลายปี จะมีลูกค้าที่ได้รับโบนัสมาไถ่ทรัพย์ออกไป ประกอบกับลูกค้ากลับต่างจังหวัดก็ต้องการที่จะใส่ทองกลับบ้านเป็นปกติทุกปี แต่พอหลังปีใหม่หลายๆ คนเริ่มเงินหมด พอเปิดปีใหม่กลับมาก็เป็นธรรมดาที่จะทำให้ของที่ถูกนำมาจำนำจะเยอะขึ้น ซึ่งถือว่าเป็นสถานการณ์ปกติ แต่ธุรกิจรับจำนำมาจะมีความคึกคักในช่วงเปิดเทอมประมาณเดือน พ.ค.ของทุกปี
นายสิทธิวิชญ์ กล่าวว่า ปัจจุบันอีซี่มันนี่ได้มีการเพิ่มช่องการจัดจำหน่ายสินค้าหลุดจำนำผ่านระบบออนไลน์ ด้วยการเปิดเว็บไซต์และเปิดเฟซบุ๊ก เพื่อที่จะรวบรวมสินค้าหลุดจำนำนำมาจัดรายการประมูล รวมทั้งมีสินค้าต่างๆ ให้ลูกค้าสามารถที่จะเลือกซื้อได้โดยตรง โดยของที่อีซี่มันนี่นำมาขายจะมีการตรวจสอบว่าเป็นของแท้แล้ว รวมทั้งจะมีการเปรียบเทียบราคาให้แสดงให้ลูกค้าเห็นด้วย